Det kan være svært at se i det hvide kokosmel, men er det købt i Rema 1000, kan der være hårde, hvide plaststykker i forskellige størrelser og former i melet. Derfor tilbagekaldes produktet nu, det skriver Fødevarestyrelsen . Risikoen for plastik i produktet skyldes en teknisk fejl i produktionen, en fejl, som ifølge Fødevarestyrelsen kan udgøre en sundhedsrisiko, da plaststykkerne kan være skarpe eller spidse. Spiser man melet, kan der opstå skader i mund, svælg og mave-tarmkanalen. Hvad skal du gøre? Hvis du har købt produktet, råder Fødevarestyrelsen dig til at kassere det eller levere det tilbage til butikken. Har man spist af melet og har spørgsmål til symptomer, skal egen læge eller vagtlæge kontaktes.
Der er risiko for at finde hårde, hvide plaststykker i kokosmel købt i Rema 1000.